Bekendstelling: Honda soek ŉ stukkie van Volkswagen se koekDie Honda Amaze. Foto: Verskaf Produksie van die Polo Vivo‑sedan is ŉ geruime tyd gelede opgeskort. Die Polo Vivo het 88% van die intree-sedan‑segment besit. Honda wil met die nuwe Honda Amaze ŉ stukkie van daai koek opraap. Dit is nie ŉ groot segment nie – die gewone luikrugsegment is baie groter, en het baie meer rolspelers. Die kompakte sedan het dan eintlik nou vier rolspelers: Ford Figo, Suzuki DZire, Toyota Etios en nou die nuwe Honda Amaze. Kan die Amaze met die ander meeding? Die Suzuki Dzire voel soos die Amaze se naaste mededinger. Albei word in Indië vervaardig en het 1.2 viersilinderpetrolenjins. Die Ford Figo voel vir my in ŉ klas van sy eie as mens kyk na kwaliteit en enjin. Die 1.5 driesilinderenjin in die Figo voel regtig indrukwekkend. Die Etios is weer in ŉ klas van sy eie weens spasie en kattebakkapasiteit. Die Honda Amaze. Foto: Verskaf Die Amaze is ŉ oulike karretjie. Daar is billike ruimte aan die binneruim en ŉ goeie kattebak. Die kattebak bied voorwaar baie meer spasie as wat die luikrug Brio bied, maar is nie naastenby so groot soos die Etios sŉ nie. Daar is kragstuur, elektriese vensters, Bluetooth, lugsakke en ABS‑remme. Die karretjie is heel gemaklik en bestuur maklik. Die ligte binneruim gaan moontlik sukkel in die Suid-Afrikaanse mark. Honda bied kunsleeroortreksels teen geen bykomende koste aan die kliënt wat by die handelaar gepas kan word. Die 1.2 viersilinderenjin is regtig ŉ juweel. In tipiese Japannese styl hou die enjin van omwentelinge. Laat die toere bo 4 500 r/min klim, dán begin hy gesels. Hier na 5 000 r/min voel die karretjie regtig rats en sterk. Die enjin bied 66 kW en 110 Nm. Die Honda Amaze. Foto: Verskaf Op die toetsroete in die Kaap het die Amaze hom puik gedra. Ek het ŉ brandstofverbruiksyfer van 5.2 ℓ/100 km gesien – voorwaar indrukwekkend. Die palwissel-transmissie in die Honda is ŉ baie beter outokas as dit wat in die Suzuki beskikbaar is. Die Ford gebruik ŉ gewone wringkragomsitter-outo, my keuse; die Etios is nie in outomaties beskikbaar nie. Ons sal weer ŉ tydjie saam met die Honda deurbring, en dan ŉ beter idee hê van hoe hy hom in die stad gedra. Ons sal hom dán in diepte met sy mededingers vergelyk. Honda het ŉ reputasie vir betroubare voertuie – kyk gerus. Die reeks lyk só: Die reeks word gedek deur ŉ 5 jaar/ 200 000 km‑waarborg en ŉ 2 jaar/ 30 000 km‑diensplan asook 3 jaar AA-padbystand.